पूर्वांचल पोस्ट न्यूज नेटवर्क
रांची। महाराष्ट्र में फिर से एक वीभत्स घटना हुई है। यहां पालघर में भारतीय नौ सेना के एक जवान को जिंदा जला दिया गया है। नौसेना जवान सूरज कुमार दूबे से 10 लाख रुपये फिरौती की मांग की गई थी। उसे चेन्नई से अगवा किया गया था। फिरौती की मांग पूरी नहीं करने पर नौसैनिक सूरज कुमार दुबे को महाराष्ट्र के पालघर के वीवाजी के जंगलों में अपराधियों द्वारा जिंदा जला दिया गया। उनके शरीर में आग लगा दिए जाने के बाद वे बुरी तरह घायल हो गए। चेन्नई हवाई अड्डे के पास से उनका अपहरण कर लिया गया था। पालघर के एसपी दत्तात्रेय शिंदे ने घटना की पुष्टि की है। नौ सेना का जवान झारखंड के पलामू का रहने वाला था।
मृतक नौसैनिक सूरज कुमार दुबे के पिता मिथिलेश दुबे ने कहा कि मुझे अपने बेटे के लिए न्याय चाहिए। यही संदेश मैं मीडिया के माध्यम से देना चाहता हूं। मेरे बेटे ने मरने से पहले यह बयान दिया कि उसका 3 दिनों से अपहरण कर लिया गया था। फिरौती की मांग की जा रही थी। अपराधियों ने मेरे बेटे को चेन्नई से अगवा कर महाराष्ट्र के पालघर में लाया और फिर उसे जिंदा जला दिया गया।